Bruid in sop oor dagga in troukosDanya Svoboda [links] en Joycelin Montrinice Bryant [regs] [Foto: Twitter] Owerhede het by die troulokaal van die troupaar, Andrew Svoboda en Danya Svoboda, opgedaag nadat verskeie van hul gaste die nooddienste gebel het ná hulle olik begin voel het. Douglas Postma, die oom van die bruidegom, het aan nooddienswerkers gesê dat sy hart vinnig klop en dat hy drogbeelde gesien het nadat hy Caesar-slaai, pasta en brood geëet het. Die meeste van die ander gaste by die seremonie het dieselfde simptome as Postma ervaar. Postma se vrou moes in ’n hospitaal opgeneem word, waar THC, die hoofpsigokomponent van dagga, toe in haar bloed gevind is. Miranda Cady, ’n vriendin van die bruid, het gevoel “of haar hart gaan stop” nadat sy brood met olyfolie geëet het. Sy het die spysenier, Joycelin Montrinice Bryant, gevra of sy dagga in die kos gesit het. Bryant het erken dat daar dagga in die kos is. Volgens Cady se verklaring aan die owerhede het Danya ook bevestig dat die kos met dagga deurtrek was. Owerhede het monsters van die kos en glasware geneem, en hul ondersoek het hulle na Danya en Joycelin gelei. Die twee word aangekla van die oortreding van staatswette teen voedselpeutery en dagga, asook van nalatigheid. Borgtog is aan albei toegestaan en hulle sal na verwagting weer in Junie in die hof verskyn.